[pic] | KOMISIJA EVROPSKIH SKUPNOSTI |

Bruselj, 2.6.2005

KOM(2005) 250 končno

2003/0198 (COD)

MNENJE KOMISIJE v skladu s točko (c) tretjega pododstavka člena 251(2) Pogodbe ES o spremembah Skupnega stališča Sveta, ki jih je predložil Evropski parlament, glede predloga

UREDBE EVROPSKEGA PARLAMENTA IN SVETA o spremembi Konvencije o izvajanju Schengenskega sporazuma z dne 14. junija 1985 o postopni odpravi kontrol na skupnih mejah glede dostopa služb držav članic, pristojnih za izdajo potrdil o registraciji vozil, do schengenskega informacijskega sistema

O SPREMEMBAH PREDLOGA KOMISIJE v skladu s členom 250(2) Pogodbe ES

2003/0198 (COD)

MNENJE KOMISIJEv skladu s točko (c) tretjega pododstavka člena 251(2) Pogodbe ESo spremembah Skupnega stališča Sveta,ki jih je predložil Evropski parlament, gledepredloga

UREDBE EVROPSKEGA PARLAMENTA IN SVETA o spremembi Konvencije o izvajanju Schengenskega sporazuma z dne 14. junija 1985 o postopni odpravi kontrol na skupnih mejah glede dostopa služb držav članic, pristojnih za izdajo potrdil o registraciji vozil, do schengenskega informacijskega sistema

1. KRONOLOGIJA DOKUMENTACIJE

Svet je v svojih sklepih z dne 5. in 6. junija 2003 pozval Komisijo, naj predloži zakonodajni predlog, da se organom za registriranje vozil omogoči dostop do podatkov SIS (schengenskega informacijskega sistema) o ukradenih in izgubljenih vozilih ter ustreznih dokumentih. Komisija je 21. avgusta 2003 predložila predlog osnutka uredbe.

Predlog določa, da imajo države članice po objavi osnutka uredbe šest mesecev časa za vzpostavitev potrebnih tehničnih sredstev za zagotovitev neposrednega dostopa. To pomeni, da je delovanje možno v okviru obstoječega sistema SIS.

Da bi organom za registriranje vozil omogočili dostop do podatkov SIS o ukradenih vozilih, je potrebno spremeniti Schengensko konvencijo, ki zaradi varstva podatkov posebej določa organe, ki imajo pravico do dostopa do SIS. Uredba zato predlaga, da se h Konvenciji doda nov člen 102A. Predlog temelji na členu 71(1)(d) Pogodbe ES. Parlament je 1. aprila 2004 podal mnenje po prvi obravnavi in predlagal deset sprememb. Zlasti je Parlament zahteval letno poročilo o izvajanju te uredbe. Uvedel je zahtevo po evidentiranju vsakega posredovanja podatkov, da bi poudaril, da je povečan dostop možen le ob poostrenih pravilih o varstvu podatkov. Komisija je ustno predstavila svoje stališče do sprememb po prvi obravnavi in na tej podlagi je Svet v svoje skupno stališče vključil sedem od desetih sprememb, ki jih je predlagal EP.

- Datum predloga Komisije: 21. 8. 2003

- Datum posredovanja predloga Parlamentu in Svetu: 21. 8. 2003

- Datum mnenja Evropskega ekonomsko-socialnega odbora : 25. 2. 2004

- Prva obravnava v Evropskem parlamentu: 1. 4. 2004

- Datum posredovanja Sporočila Komisije Evropskemu parlamentu v skladu z drugim pododstavkom člena 251(2) Pogodbe ES o Skupnem stališču Sveta (COM(2005)3 konč.): 10. 1. 2005

- Skupno stališče Sveta: 22. 12. 2004 (soglasno)

- Datum prejema Skupnega stališča Sveta s strani Evropskega parlamenta: 13. 1. 2005

- Druga obravnava v Evropskem parlamentu: 28. 4. 2005

2. CILJ PREDLOGA

Splošni cilj predloga je spremeniti Schengensko konvencijo tako, da se izboljša sodelovanje med državami članicami in kot posledica tega se izboljša tudi delovanje notranjega trga.

Posebni cilji so naslednji:

Glavni cilj tega predloga je prispevati k uresničevanju skupne prometne politike tako, da se državam članicam zagotovijo dodatna operativna sredstva z namenom pomagati vsaki pri ponovni registraciji vozil in tako olajšati vzajemno priznavanje potrdil o registraciji vozil, ki jih je izdala druga država članica.

Poleg tega predlog pomeni razvoj schengenskega pravnega reda v smislu Sklepa Sveta 1999/436/ES. Je dejanski prispevek k vrsti drugih pobud, ki razvijajo schengenski pravni red z namenom povečati funkcionalnost SIS.

Predlog bo prispeval tudi k uresničevanju ciljev, ki jih je izoblikoval Evropski svet v Tampereju in ponovno potrdil v Haaškem programu, ki ga je Evropski svet potrdil novembra 2004 z namenom okrepitve območja svobode, varnosti in pravice. Predvsem pa predlog tudi prispeva k učinkovitejšem boju proti kraji vozil. To bo doseženo tako, da bo pod določenimi pogoji nacionalnim organom za registriranje vozil dovoljen vpogled v registre podatkov SIS o ukradenih vozilih in ukradenih dokumentih za vozila pred vpisom vozila, ki je že bilo vpisano v drugi schengenski državi. Te informacije bodo tatovom otežile prodajo ukradenih vozil v drugih schengenskih državah. Istočasno pa se bo zvišala verjetnost, da bodo žrtve kraj pridobile nazaj svojo izgubljeno lastnino.

3. MNENJE KOMISIJE O SPREMEMBAH, KI JIH JE PREDLAGAL EVROPSKI PARLAMENT

Med drugo obravnavo je Parlament sprejel tri spremembe in Komisija jih v celoti sprejema.

Sprememba 1

UVODNA IZJAVA 3(3)

Sklep Sveta 2004/919/ES z dne 22. decembra 2004 o boju proti kriminalu, povezanemu z vozili, s čezmejnimi posledicami vključuje uporabo SIS kot sestavni del strategije odkrivanja in pregona kriminala, povezanega z vozili .

Sprememba 1 posodablja besedilo tako, da se upošteva, da je bila medtem sprejeta nizozemska pobuda, na katero se nanaša Skupno stališče Sveta v uvodni izjavi 3.

Sprememba 2

UVODNA IZJAVA 13 A (nova) (13a)

Glede Švice ta uredba pomeni razvoj določb schengenskega pravnega reda v smislu Sporazuma, podpisanega med Evropsko unijo, Evropsko skupnostjo in Švicarsko konfederacijo, v zvezi s pridružitvijo Švicarske konfederacije k izvajanju, uporabi in razvoju schengenskega pravnega reda, ki spada v področje točke G člena 1 Sklepa 1999/437/ES v povezavi s členom 4(1) Sklepa Sveta 2004/860/ES o podpisu v imenu Evropske skupnosti in o začasni uporabi nekaterih določb tega sporazuma.

Sprememba 2 se uvaja zaradi upoštevanja bližajočega se pristopa Švice k schengenskemu pravnemu redu, po katerem ta ukrep pomeni razvoj.

Sprememba 3

ČLEN 1

Člen 102 a, odstavek 3 a (nov) (Schengenska konvencija iz leta 1990) 3a. Svet mora vsako leto po pridobitvi mnenja skupnega nadzornega organa, ustanovljenega v skladu s členom 115 o pravilih o varstvu podatkov, Evropskemu parlamentu predložiti poročilo o izvajanju tega člena. To poročilo mora vključevati podatke in statistike o uporabi in rezultatih izvajanja tega člena in mora navesti, kako so se uporabljala pravila o varstvu podatkov.

Sprememba 3 zahteva letno poročilo Sveta Evropskemu parlamentu o izvajanju predlaganega dostopa (do podatkov) organov za registriranje vozil v boju proti kriminalu, povezanemu z vozili.

Sprememba 3 je sedaj sprejemljiva za Komisijo, saj spreminja besedilo prejšnje spremembe 10 (prva obravnava) v dveh vidikih: predlaga se, da poročilo Evropskemu parlamentu pošlje Svet in ne Komisija. Komisija dejansko tudi ni odgovorna za upravljanje obstoječega SIS. Drugič, dodano je bilo splošno besedilo, ki pojasnjuje, da priprava teh statistik ne pomeni, da bodo morale države članice uvesti tehnične spremembe na nacionalni ravni. Poročilo bo na splošno vsebovalo „podatke in statistike o uporabi in rezultatih izvajanja tega člena“.

4. SKLEP

V skladu s členom 250(2) Pogodbe ES Komisija spreminja svoj predlog, kot je določeno zgoraj.